Herder vind baba in veldArgieffoto Die Kaapstadse polisie het ŉ beroep op die publiek gedoen om hulle te help om die ma van ŉ babaseuntjie op te spoor wat oor die naweek in ŉ veld gevind is. Konst. Noloyiso Rwexana, polisiewoordvoerder, het gesê ŉ herder het Saterdag omstreeks 05:30 op die baba in Mfuleni afgekom toe hy besig was om beeste deur die veld te lei. “Hy het ŉ baba hoor huil en by nadere ondersoek op die seuntjie afgekom. Die baba was met ŉ kombers toegegooi,” het Rwexana gesê. Volgens Rwexana is die baba ŉ paar dae oud. Enigiemand met inligting oor waar die ma haar moontlik bevind, word versoek om kapt. Nomathemba Muavha by 021 909 9593 of 082 499 4650 te bel.